b'\n_START_ARTICLE_\nMax Born\n_START_SECTION_\n\xc5\xbdivljenje in delo\n_START_PARAGRAPH_\nMax Born je bil edini sin Gustava Borna in Margarete Kauffmann. Po materini strani je bil tudi stari o\xc4\x8de pevke in filmske igralke Olivie Newton-John._NEWLINE_Kon\xc4\x8dal je gimnazijo Kralja Wilhelma. \xc5\xa0tudiral je na univerzah v Wroclawu, Heidelbergu in Z\xc3\xbcrichu. V tem \xc4\x8dasu je spoznal veliko uglednih znanstvenikov in matematikov, med njimi Kleina, Hilberta, Minkowskega, Rungeja, Schwarzschilda in Voigta._NEWLINE_Leta 1909 so ga izvolili za profesorja na Univerzi v G\xc3\xb6ttingenu, kjer je delal do leta 1912 in se preselil na Univerzo v Chicagu. Leta 1919 je, potem ko je nekaj \xc4\x8dasa slu\xc5\xbeil v nem\xc5\xa1ki vojski, postal profesor na Univerzi v Frankfurtu, leta 1921 pa v G\xc3\xb6ttingenu._NEWLINE_Elektronskim in drugim snovnim valovom je pripisal verjetnostno, statisti\xc4\x8dno naravo. Lego elektrona na dolo\xc4\x8deni orbitali v atomu je, na primer, opisal z verjetnostjo, da tam najdemo elektron, namesto s to\xc4\x8dno dolo\xc4\x8denim tirom kot v Bohrovem modelu atoma. Zelo podobno je tudi prou\xc4\x8deval zna\xc4\x8dilnosti kristalov._NEWLINE_Leta 1933 je moral zaradi prihoda nacistov na oblast, zapustiti Nem\xc4\x8dijo. Do leta 1953 je \xc5\xbeivel v Zdru\xc5\xbeenem kraljestvu, nato pa se je vrnil domov._NEWLINE_Leta 1954 je\xc2\xa0\xc2\xbbza temeljne raziskave v kvantni mehaniki in \xc5\xa1e posebej za statisti\xc4\x8dno interpretacijo valovne funkcije\xc2\xab\xc2\xa0skupaj z Bothejem prejel Nobelovo nagrado za fiziko.'